Ulanbatoro

Ulanbatoro (mongole Улаанбаатар, prononco Ulānbātar kun du longaj vokaloj "ā", per sistemo IFA ʊɮɑːŋ.bɑːtʰɑ̆r) estas la ĉefurbo de Mongolio. Ĝi situas nordoriente en Mongolio, ĉe la bordo de la rivero Tuul, en la valo de la montaro Bogd Ĥan Uul. Laŭ la stato de 2015 en la urbo Ulanbatoro vivis 1 396 288 loĝantoj (pli ol 20% de la landa loĝantaro) sur areo de 4 704,4 kvadrataj kilometroj, kio rezultigas loĝdenson de 297 loĝantoj/km². La urbo estis fondita en 1639 kiel Urgoo (ruse: Urga), ĝi prosperis en la 1860-aj jaroj kiel komerca centro inter Rusio kaj Ĉinio. Mongolio deklaris en 1911 sian sendependiĝon kaj en 1924, kiam la urbo iĝis la ĉefurbo de la Mongolia Popola Respubliko, la nomo estis ŝanĝita al Ulaanbaatar (ruĝa heroo en la mongola lingvo) honore al la nacia heroo Süĥbaatar, kiu forpelis de mongolia teritorio la trupojn de cara Rusio kaj Ĉinio kaj invitis la Ruĝan Armeon de Sovetunio. Lia statuo staras en centro de Ulanbatoro La urbo havas trajnan konekton al Moskvo per la Tra-Siberia Fervoj(lini)o kaj ankaŭ al Pekino, tra la Ulaanbaatara stacio. La urba blazono cetere bildigas la mitan duonbirdon Garudo, kiu ankaŭ bildiĝas en la naciaj emblemoj de Indonezio kaj de Tajlando. Gravaj vidindaĵoj Monaĥejo Gandantegĉinlen, mallonga nomo monaĥejo Gandan Lama-monaĥejo Suche-Baatar-Placo Vintra Palaco de Bogd-Ĥano (lasta reĝo) Memorejo de Ĝingis-Ĥano Servoj Nacia Akademia Teatro de Opero kaj Baleto de Mongolio Nacia Universitato de Mongolio Sporta areno Bökhiin Örgöö Internacia Flughaveno Ĝingis-Ĥano Esperanto Mongola Esperanto-Societo estas (fondita en 1970 en la urbo) la 70a Landa Asocio (en 2009) de UEA. En junio 2010, okazis en la urbo la 6a Azia Kongreso de Esperanto kun pli ol 200 kongresanoj el ĉirkaŭ 30 landoj. Bildaro Partneraj urboj Krasnojarsko, Rusio Tjanĝino, Ĉinio Tajpeo, Tajvano Seulo, Suda Koreio Denvero (Koloradio), Usono Ora Marbordo, Aŭstralio Bonno en Germanio Panoramoj Vidu ankaŭ Trolebusa transporto en Ulanbatoro Eksteraj ligiloj Oficiala retejo (mongole) Referencoj